SA man beken skuld op twee moorde in VSAMuziwokuthula Madondo Tim Rose, ŉ beampte van die kantoor van die distriksadvokaat, het gesê Muziwokuthula “Muzi” Madondo het Dinsdag skuld beken op die dubbelmoord van pa en seun, Bobby Gonzales (57) en Gabriel Baca (37). ŉ Klerk by die Quay-streekshof het ook Madondo se skulderkenning bevestig. Madondo het glo ook erken dat hy met bewyse gepeuter het. Hy sal op 14 Desember gevonnis word. Die skulderkenning volg vier jaar nadat Gonzales en Baca in die Tucumcari-motel doodgeskiet is. Dit volg ook ná ŉ uitgerekte regsproses waartydens die hooggeregshof in Nieu-Mexiko beslis het dat Madondo se regte geskend is toe hy skuld beken het. Toe Madondo in Maart 2011 vir die eerste keer in Texas in hegtenis geneem is, het hy na bewering nie net skuld beken op die Tucumcari-moorde nie, maar ook dié van Jacquelyn Hilder, uitvoerende direkteur van FirstMerit Bank, en Zenzele Mdadane, oudleerder van Maritzburg College, in Ohio. Madondo sal waarskynlik na Ohio gestuur word ná sy vonnisoplegging in Desember om tereg te staan vir die ander twee moorde. Hy kan moontlik die doodstraf opgelê word indien hy skuldig bevind word. Madondo het in 2008 na Amerika geëmigreer om teologie te studeer. Hy is oorspronklik van Richmond naby Pietermaritzburg in KwaZulu-Natal.